Document ID: /roh_data/filtered/fineweb-2-filterrobots_roh.jsonl.gz/64497

Ils manaders da las ovras electricas ston dentant impunder quests daners per il mantegniment, reparaturas e substituziuns. Il Cussegl dals chantuns aveva integrà quest sustegn en l'emprim pachet da mesiras per la strategia d'energia.
Naginas mesiras d'effizienza
La chombra gronda ha plinavant decis da stritgar las mesiras d’effizienza ord il project davart la strategia d’energia. Quai fissi ì per dar impuls a las ovras electricas, per che quellas promovian il spargnar energia.
Naginas limitaziuns e resalvas per ovras atomaras veglias
En rama da la debatta davart la strategia d'energia 2050 ha il Cussegl naziunal er decis da desister d'ina limitaziun da durada e da resalvas pli rigurusas per ovras atomaras ch'èn en funcziun dapli che 40 onns. Uschia ha il Cussegl naziunal midà opiniun en chaussa.
Avant radund in onn era el numnadamain anc da l'avis da da limitar la durada a 60 onns. Uschia avess ins stuì prender l'ovra atomara Beznau giud la rait il 2029. La fatschenta va uss en il Cussegl dals chantuns.
RR novitads 14:00